## Odluka o načinu prodaje, cijeni, vremenu i uvjetima prodaje dionica INA - Industrije nafte d.d. javnom ponudom i posebnim pogodnostima prodaje hrvatskim građanima

### NN 104/2006 (20.9.2006.), Odluka o načinu prodaje, cijeni, vremenu i uvjetima prodaje dionica INA - Industrije nafte d.d. javnom ponudom i posebnim pogodnostima prodaje hrvatskim građanima

# VLADA REPUBLIKE HRVATSKE

**2347**

Na temelju članka 9. Zakona o privatizaciji INA – Industrije nafte d.d.
(»Narodne novine«, broj 32/2002), a u vezi s člankom 4. stavkom 1. točkom 4.
Zakona o privatizaciji INA – Industrija nafte d.d., Vlada Republike Hrvatske je
na sjednici održanoj 14. rujna 2006. donijela

## ODLUKU

### O NAČINU PRODAJE, CIJENI, VREMENU I UVJETIMA PRODAJE DIONICA INA – INDUSTRIJE NAFTE d.d. JAVNOM PONUDOM I POSEBNIM POGODNOSTIMA PRODAJE HRVATSKIM GRAĐANIMA

I.

Republika Hrvatska izložit će prodaji u postupku javne ponude ne više od 17%
dionica društva INA – Industrija nafte d.d. (dalje u tekstu: INA d.d.), što čini
1.700.000 redovnih dionica INE d.d., u nominalnom iznosu od po 900,00 (devetsto)
kuna svaka, i ne manje od 15% dionica INE d.d., što čini 1.500.000 redovnih
dionica INE d.d., ovisno o tržišnim prilikama, odnosno iskazanom interesu za
kupnju.
Dionice iz stavka 1. ove točke izložit će se prodaji hrvatskim državljanima uz
pravo prvenstva i posebnu pogodnost iz točke III. ove Odluke, te domaćim pravnim
osobama, stranim ulagateljima i hrvatskim državljanima, bez posebne pogodnosti i
prava prvenstva.

II.

Dionice iz točke I. stavka 1. ove Odluke izložit će se prodaji u postupku javne
ponude nakon njihova uvrštenja na službeno tržište (prvu kotaciju) Zagrebačke
burze u Zagrebu, i uvrštenja globalnih potvrda o deponiranim dionicama, koje
predstavljaju dionice INE d.d., na Londonsku burzu u Londonu.
Dionice iz točke I. stavka 1. ove Odluke izložit će se prodaji u postupku javne
ponude i to na području Republike Hrvatske (domaća ponuda), odnosno na inozemnom
tržištu kapitala (inozemna ponuda).

III.

Republika Hrvatska će pozvati hrvatske državljane na stavljanje obvezujuće
ponude na kupnju dionica iz točke I. stavka 1. ove Odluke, pri čemu svaki
hrvatski državljanin može, uz pravo prvenstva i posebnu pogodnost iz stavka 2.
ove točke, staviti ponudu na kupnju najviše onog broja dionica čija prodajna
cijena ne premašuje 38.000,00 kuna.
Na svakih 10 (deset) dionica koje hrvatski državljanin kupi uz pravo prvenstva i
posebnu pogodnost u postupku javne ponude, a nad kojima zadrži vlasničku
poziciju na svom računu vrijednosnih papira koji se vodi kod Središnje
depozitarne agencije u neprekinutom trajanju od jedne godine, Republika Hrvatska
prenijet će po jednu dionicu (dalje u tekstu: dopunska dionica) u vidu posebne
pogodnosti.
Jednogodišnji rok iz stavka 2. ove točke računa se od dana upisa stjecanja
dionica kupljenih uz pravo prvenstva i posebnu pogodnost u postupku javne ponude
na račun vrijednosnih papira hrvatskog državljana, koji se vodi kod Središnje
depozitarne agencije.
Prijenos dopunske dionice iz stavka 2. ove točke obavit će se na račun
vrijednosnih papira kupca najkasnije pet radnih dana od dana isteka tog roka,
ako je ispunjen uvjet iz stavka 2. ove točke.
Ako uvjetu iz stavka 2. ove točke nije udovoljeno, smatrat će se da se kupac
odrekao prava na dopunsku dionicu, te će se ugovor o prodaji u odnosu na
dopunsku dionicu smatrati raskinutim.

IV.

Dionice koje ne budu prodane hrvatskim državljanima uz pravo prvenstva i posebnu
pogodnost iz točke III. ove Odluke, moći će u postupku javne ponude kupiti
domaće pravne osobe, strani ulagatelji i hrvatski državljani, bez posebne
pogodnosti i prava prvenstva.

V.

Vlada Republike Hrvatske će, najkasnije prilikom uvrštenja dionica INE d.d. na
službenu kotaciju, propisati daljnje odredbe o načinu prodaje, rokovima te
cijeni i uvjetima prodaje dionica, sukladno pravilima, običajima i dinamici
postupka javne ponude vrijednosnih papira na domaćem, odnosno inozemnom tržištu
kapitala.

VI.

Ova Odluka stupa na snagu danom objave u »Narodnim novinama«.

Klasa: 310-05/02-03/03
Urbroj: 5030122-06-3
Zagreb, 14. rujna 2006.

Potpredsjednica Vlade
i ministrica obitelji, branitelja
i međugeneracijske
solidarnosti
**Jadranka Kosor, dipl. iur**., v. r.

Odluka, NN 104/2006-2347
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)